Foto’s: Joernaliste glo deur metrobeamptes gedreig om nie arrestasie af te neem nieFoto’s met vergunning van CORNÉL VAN HEERDEN/Beeld Die Suid-Afrikaanse Nasionale Redakteursforum (Sanef) het die beweerde hardhandige hantering van ŉ kameraman en fotograaf deur metropolisiebeamptes ten sterkste veroordeel. Volgens Sanef is Pierre le Roux, ŉ kameraman van eNuus, en Cornel van Heerden, ŉ fotograaf vir Beeld, Dinsdag in die Johannesburgse middestad hardhandig deur metropolisiebeamptes gehanteer toe hulle die inhegtenisneming van ŉ beweerde dronkbestuurder wou afneem. Die voorval het buite die hooggeregshof in Johannesburg plaasgevind. “Twee beamptes van die Johannesburgse metropolisie het aggressief begin raak en aan die joernaliste gesê hulle het geen reg om daar te wees nie en dat hulle moet ophou beeldmateriaal en foto’s neem. ŉ Struweling het uitgebreek en een van die beamptes het Le Roux se kamera gegryp,” het Adriaan Basson, bestuurslid van Sanef, gesê. “Hul toerusting is tydens die struweling beskadig. Die beampte het gedreig om Le Roux in hegtenis te neem en hom saam met die beweerde dronkbestuurder in die metropolisiemotor aan te hou. Van Heerden is ook bygedam, maar kon daarin slaag om weg te kom.” Volgens Basson het ŉ metrobeampte in gewone klere op die toneel aangekom waarna die joernaliste laat gaan is. “Die gedrag is heeltemal onaanvaarbaar en ’n skending van die grondwetlike regte van joernaliste om hul werk in ’n vrye en oop samelewing te kan doen.” Wayne Minnaar, woordvoerder van die metropolisie, het gesê die joernaliste sal verklarings moet aflê om te sê waar en wanneer dit gebeur het sodat kringtelevisiebeeldmateriaal nagegaan kan word. News24